Opoonetz vet Jesuus tuchʼ inqʼa nikich itxhus tibʼ s-kʼatza t-val u xhoraal Jetzemanii,
tul ech tal Jesuus s-te s-eche:
—Kʼuqeʼvoq ka ex tzitza,
ayaʼl s-tuul maʼt innatxh Tiuxh tzitzi,
—xeʼt Jesuus.
Taʼnetzxh Luʼ tuchʼ Jakoovo tuchʼ Xhun tiqʼo Jesuus s-tiʼ.
Tul xeʼt Jesuus txumun;
atz mam kʼayunchil nikich bʼanon vet Jesuus.
Yaʼne ech tal Jesuus s-eche:
—Valxh u mam txumuʼm at t-vaanima;
tul tetxhal vet vopoon vatz u kamchil taʼn.
Pet atoq ka ex tzitza,
tul itzʼloqvaq ex,
—xeʼt Jesuus.
Bʼiiletz kuxh ijetxh bʼen tibʼ Jesuus,
tul ijoqbʼa tibʼ Jesuus tiʼ inatxhax Tiuxh.
Tul tabʼi Jesuus te quBʼaal Tiuxh uvaʼ yeʼich koq laʼ pal tu mam kʼaxkʼo tuulbʼal u oora uvaʼeʼ.
Tul ech tal Jesuus tiʼ inatxht Tiuxh s-eche:
—Bʼaali,
axh vinBʼaal uvaʼ yeʼxhkam invaʼq tzaʼl savatz.
Yeʼl koq in laʼ pal in tu mam kʼaxkʼo nik valeʼ,
u kʼaxkʼo uvaʼ toq uloq s-viibʼa.
Poro jit aʼ,
laʼ abʼan kam uvaʼ nik valeʼ,
pet aʼ,
abʼan kam uvaʼ nik eetzʼa s-viʼ,
—xeʼt Jesuus.
Yaʼne qʼaʼv Jesuus.
Tul ul Jesuus inpaqte xoʼl oxvaʼl inqʼa nikich itxhus tibʼ s-kʼatza.
Tul vatyaqiche.
Tul ech tal Jesuus te Luʼ s-eche:
—¡Yeʼ kuxh vat axh,
Simoon!
¡Yeʼetz kolxh qat atxʼol invaʼq oora uvaʼ itzʼlel koq axh!
Pet natxhnotxh etatineʼ.
Tul natxhvaq Tiuxh,
echetz laʼ etxʼolt emaqt etibʼe tiʼ epaʼvineʼ,
kʼuxh laʼ etxhbʼul ekuʼ t-paʼv.
Tan kamal nik isaʼ vetaanxelal inatxhax Tiuxh,
poro aʼ,
vetxhiʼoʼl,
yeʼ nik txʼolon,
—xeʼt Jesuus.
Yaʼne bʼen Jesuus tiʼ inatxhax Tiuxh inpaqte.
Tul ant kuxh tal Jesuus te quBʼaal Tiuxh kam uvaʼ tal s-bʼaxa.
Yaʼne qʼaʼv Jesuus inpaqte.
Tul vatyaqiche s-tul Jesuus s-kʼatza.
Tan kamyaqichxh t-vataʼm.
Iyajetz vet Jesuus inqʼa nikich itxhuseʼ.
Tul yeʼaq itxhabʼa vet itzaqʼbʼel Jesuus.
Bʼenetz vet Jesuus titoxpaq tiʼ inatxhax Tiuxh,
yaʼne qʼaʼv Jesuus inpaqte kʼatz inqʼa nikich itxhus tibʼ s-kʼatza.
Tul ech tal Jesuus s-eche:
—¡Kam s-tiʼil ant kuxh vaty ex;
atz ilaʼm kuxh nik ebʼan veteʼ!
¡Yaʼ vet tzij!
¡Yeʼ vat vet ex!,
tan opoony veteʼ,
uvaʼ txheel toq oksaloq vet in tiqʼabʼ inqʼa aj paʼvom,
in,
u Kʼaola uvaʼ bʼen s-alam aanima.
Pet ¡lakpoq vet ex,
tul koʼvaq!
Tan il naq tul veteʼ,
uvaʼ toq oksan in tiqʼabʼ inqʼa iqʼesal uqʼeʼybʼal,
—xeʼt Jesuus.
Sebʼ telichetz iyolon Jesuus,
tul aqʼbʼ Juudas,
uvaʼ atich ok s-tatxhul kabʼlaval inqʼa nikich itxhus tibʼ kʼatz Jesuus.
Tul txhʼuyich vet mamala xaol tiʼ Juudas,
inqʼa iqʼomalich iespaada taʼn,
atz iqʼomalich itzeʼ taʼn.
Tan txhaqelich inqʼa xaol inqʼae,
taʼn inqʼa iqʼesal oksan yol vatz Tiuxh,
atz taʼn inqʼa nikich txhusun ibʼekʼbʼal inqʼa qumol s-tijaq imam Israeel,
atz taʼn inqʼa iqʼesal u tenam.
Tul ech maʼtich talt Juudas,
uvaʼ oksan Jesuus tiqʼabʼ inqʼa iqʼesal uqʼeʼybʼal,
s-eche:
—Jaʼl naq,
uvaʼ laʼ bʼen intzʼubʼ txala itziʼ,
tul aʼetz naqe,
uvaʼ laʼ bʼen etxeyeʼ.
Laʼetz etxhabʼa itxeyex naq,
tul laʼ etiqʼo naq,
—xeʼt Juudas.
Ijetxhetz vet ok tibʼ Juudas kʼatz Jesuus,
tul ech tal te Jesuus s-eche:
—Xeni,
Txhusul qetz,
—xeʼt Juudas.
Tul itzʼubʼ vet Juudas txala itziʼ Jesuus,
tiʼ taqʼax bʼaʼnil ikʼuul Jesuus.
Yaʼne txeyp vet Jesuus taʼn inqʼa itxhaq inqʼa iqʼesal uqʼeʼybʼal;
atz qitzix vet Jesuus taʼn.
Taʼnetzxh til vaʼl inqʼa nikich itxhus tibʼ kʼatz Jesuus itxeyp Jesuus,
tul ijuj jaʼul viespaada.
Tul itzokʼeʼl paqʼil ixichin vaʼl u taqʼonvil u mam iqʼesal oksan yol vatz Tiuxh.
Yaʼne ech tal Jesuus te inqʼa xaol s-eche:
—Echxh vete in vaʼq elqʼom sevatz.
Tan il ex,
iqʼomal e-espaada etaʼn.
Atz il ex,
iqʼomal etzeʼ etaʼn tiʼ intxeypeʼ.
Tul jun qʼij nikich motx etilt intxhusun sexoʼl tu nimla atibʼal tuulbʼal u tostiuxh.
Tul yeʼl in nikich etxey in.
Poro echxh laʼ ibʼane tiʼ telaʼp inqʼa yol s-viʼ.
Tan ech uvaʼe tzʼibʼamal ka taʼn inqʼa qʼexsanich tetz viyol quBʼaal Tiuxh,
—xeʼt Jesuus.
Motxetz itzʼeq vet tibʼ inqʼa nikich itxhus tibʼ kʼatz Jesuus,
tul kaj vet Jesuus s-junal.
Txhʼuyichetz tzaan in tiʼ Jesuus,
in u chelem vinaq uvaʼ atich ok val u chemkin bʼuʼq s-viʼ.
Tul txeyex in taʼn inqʼa xaol.
Intzʼeqetz vet vibʼ,
in u chelem vinaq,
tul aʼ kuxh vet u chemkin oksaʼm kaj tiqʼabʼ inqʼa xaol.
Tul yeʼlich vet voksaʼm sintzʼeqt vibʼ.
Yaʼne iqʼol vet Jesuus vatz u mam iqʼesal oksan yol vatz Tiuxh.
Tul motx ikʼul vet tibʼ jankʼal inqʼa iqʼesal oksan yol vatz Tiuxh,
tuchʼ inqʼa nikich txhusun ibʼekʼbʼal inqʼa qumol s-tijaq imam Israeel,
atz tuchʼaq jolt inqʼa iqʼesal u tenam.
Tul niim kuxh txhʼuyich tzaan Luʼ tiʼ Jesuus,
tetxhal taqʼbʼ Luʼ tuul okaʼp viqʼanalil u totzotz u mam iqʼesal oksan yol vatz Tiuxh.
Tul yekich ok Luʼ kʼuqloq kʼatz jolol inqʼa xeenal tiʼ ilejt tibʼ vatz xamal.
Yaʼne motx xeʼt vet inqʼa iqʼesal oksan yol vatz Tiuxh tuchʼ inqʼa aqʼolaq kuʼ yol tinuqul,
tiʼ itxhokox txumbʼal tiʼ itxhej ipaʼv Jesuus,
kʼuxh tzʼeqo tzij kuxhtuʼ.
Tan aʼichaq isaʼ ikameʼl Jesuus.
Pet yeʼxh txhej ixeʼ u yol tiʼ taqʼtaq yaʼl tiʼ itxhej ipaʼv Jesuus.
Kʼuxh nimalen xaol aqʼbʼ tiʼ itzʼeqex tzij tiʼ Jesuus,
poro yeʼ nikich ibʼan eela inqʼa yol,
inqʼa nikich tal tiʼ Jesuus.
Yaʼne txakp jolol inqʼa xaol tiʼ itzʼeqex tzij tiʼ Jesuus.
Tul echaq tal s-eche:
—Ech val u yol qabʼi talt naq u vinaq uvaʼe s-eche:
«Toq intilu el u tostiuxh uvaʼe,
uvaʼ bʼanel taʼn naq inqʼa vinaq.
Tul oxvaʼl kuxh qʼij laʼ oleʼvk in tiʼ taqʼax jaʼ invaʼte,
poro jit invaʼq vinaq laʼ bʼanon,»
xeʼt naq,
—xeʼtaqe.
Poro jitoq nikich ibʼan eela inqʼa yol,
uvaʼ nikich tal inqʼa tzʼeqol tzij inqʼae,
tuchʼ uvaʼ nikich tal jolt inqʼa alon yol tiʼ Jesuus s-bʼaxa.
Yaʼne txakeʼv u mam iqʼesal oksan yol vatz Tiuxh xoʼl jolt inqʼa iqʼesal.
Tul ech tal te Jesuus s-eche:
—¿Yeʼetz laʼ tzaqʼbʼ axh tiʼ inqʼa yol?
Atz ¿yeʼxhkametz kol toq aal tiʼ inqʼa yol uvaʼ nik tal txhaqnaq seʼe?
—xeʼte.
Tul yeʼl Jesuus tzaqʼbʼi.
Atz yeʼxhkam vaʼq yol tal Jesuus.
Yaʼne jotxhʼil itziʼ Jesuus inpaqte taʼn u mam iqʼesal oksan yol vatz Tiuxh.
Tul ech tal te Jesuus s-eche:
—¿Aʼetz kol axhe u Kriisto,
viKʼaol u quBʼaal Tiuxh,
uvaʼ nik inatxhkʼuulaleʼ?
—xeʼt te Jesuus.
Tul ech tal Jesuus s-eche:
—Ee,
ine.
Tul toq val sete:
Toq etil inkʼuqeʼv tiʼ inbʼant iqʼesalil tisebʼal u tiqleʼm u Nimla vatz inBʼaal Tiuxh,
in,
u Kʼaola uvaʼ bʼen s-alam aanima.
Atz toqat etil vul xoʼl suʼtzʼ vatz u amlikaʼ,
—xeʼt Jesuus.
Taʼnetz kuxh tabʼi u mam iqʼesal oksan yol vatz Tiuxh u yol uvaʼ tal Jesuus,
tul iqʼixeʼl u toksaʼm s-tiʼ.
Tul ech tal s-eche:
—¡Yeʼletz vet vaʼtoʼq xaol nik qusaʼ,
tiʼ talax inuqul u yol tiʼ naq!
Tan ¡ile qat qabʼil vet setuchʼ s-txheel kam uvaʼ qat tal naq tiʼ teesal iqʼij quBʼaal Tiuxh!
¿Kametz vet eyol tiʼ naq?
—xeʼt u mam iqʼesal.
Tul aalatxh vet talt inqʼa iqʼesal s-kaqaayil iyatzʼax el Jesuus.
Yaʼne ataq vet inqʼa xeʼt tiʼ itzubʼal Jesuus.
Atz ataq inqʼa qitzon ok bʼuʼq tivatz Jesuus.
Atz ataq inqʼa uʼtxhimich iqʼabʼ tiʼ iqʼosox Jesuus.
Tul ech nikich motx tal te Jesuus s-eche:
—Oqetz axh qʼexsan tetz viyol quBʼaal Tiuxh,
tul aletz s-qe ¿jaʼletz oʼe uvaʼ qat qʼoson axh?
—chichichaq kuxh tiʼ imaxubʼel Jesuus.
Tul xeʼtaq vet jolt inqʼa xeenal tiʼ iqʼosox Jesuus.
Kʼuqlichetz Luʼ t-viqʼanalil u totzotz u mam iqʼesal oksan yol vatz Tiuxh;
tul aʼ,
kʼuqlich Luʼ t-vibʼaxa viq.
Tul aqʼbʼ val u ixoq kʼatz Luʼ,
vaʼl inqʼa aqʼonvil tetz u mam iqʼesal oksan yol vatz Tiuxh.
Ilixetz vet Luʼ taʼn u ixoq,
uvaʼs nikich ilejt tibʼ Luʼ vatz xamal,
tul itiila saqi ivatz Luʼ.
Tul ech tal ixoq te Luʼ s-eche:
—Ant axh imol Jesuus,
u aj Nasareet,
¿abʼa?
—xeʼt te Luʼ.
Tul itzʼeq Luʼ tzij.
Tul ech tal Luʼ s-eche:
—Yeʼ vootzaql naq.
Tul tira yeʼ vootzaqle kam uvaʼ nik aaleʼ,
—xeʼt Luʼ.
Tul el vet ul Luʼ tziʼ vijubʼalil u vatz qʼanal.
[Tul oqʼ vet u mam kaxhan.]
Ilixetz Luʼ inpaqte taʼn u ixoq,
u aqʼonvil,
tul ech tal u ixoq te inqʼa xaol,
inqʼa txaklelich tzitzi,
s-eche:
—Ante u vinaq uvaʼe,
imol tibʼ tuchʼ inqʼa nik itxhus tibʼ kʼatz u vinaq uvaʼ qat txeypi,
—xeʼt u ixoq.
Yaʼne itzʼeq Luʼ tzij inpaqte.
Poro bʼiiletzxh vet s-tuul,
tul ech tal inqʼa xaol,
inqʼa atich tzitzi,
te Luʼ s-eche:
—Nuqxhtuʼ uvaʼ ant axh imol u vinaq uvaʼ qat txeypi.
Tan axh aj Galileea,
—xeʼt eʼl Luʼ.
Tul ech tal Luʼ s-eche:
—¡Uloqn u yeʼbʼaʼn s-viibʼa oq nik kuxh intzʼeq tzij!
Tan vatz Tiuxh nik valvat uvaʼ ¡yeʼ vootzaql naq u vinaq uvaʼ nik etaleʼ!
—xeʼt Luʼ.
Yaʼne yekich oqʼ vet u mam kaxhan [tikaʼpaq].
Tul ul vet inqʼa iyol Jesuus s-kʼuul Luʼ,
uvaʼ ech tal Jesuus s-eche:
—Maʼtetz aalt oxpaqul uvaʼ:
«Yeʼ vootzaql Jesuus,»
toq aal s-viʼ,
yaʼne laʼ oqʼ val u mam kaxhan tikaʼpaq,
—xeʼt tul s-kʼuul Luʼ.
Tul xeʼt vet Luʼ oqʼoq.